

**Αθήνα, 01/04 /2025**

**ΕΡΩΤΗΣΗ**

**Προς: 1. κ. Υπουργό Εσωτερικών**

**2. κ. Υπουργό Εθνικής Οικονομίας και Οικονομικών**

**Θέμα: «Να ανακληθεί και να αντικατασταθεί η ΚΥΑ οικ.2/7612/ΔΕΠ «Καθορισμός επιδόματος επικίνδυνης και ανθυγι­εινής εργασίας του άρθρου 18 του ν. 4354/2015 (Α’ 176) των υπαλλήλων των Οργανισμών Τοπικής Αυτοδιοίκησης πρώτου βαθμού (Ο.Τ.Α. Α’ Βαθ­μού) και των νομικών προσώπων αυτών.»**

Στις 24/3/2025 δημοσιεύτηκε στο ΦΕΚ 1401 τεύχος Β’ η ΚΥΑ με την οποία καθορίζεται το (νέο) επίδομα ανθυγιεινής εργασίας των υπαλλήλων των Οργανισμών Τοπικής Αυτοδιοίκησης πρώτου βαθμού (Ο.Τ.Α. Α’ Βαθμού) και των νομικών τους προσώπων.

Η ΚΥΑ αυτή καλύπτει και όλους τους υπαλλήλους Ορισμένου Χρόνου των δήμων οι οποίοι υπηρετούν σε κοινωνικές δομές και δράσεις, είτε αυτές χρηματοδοτούνται από τους δήμους, (όπως το «Βοήθεια στο Σπίτι»), είτε είναι συγχρηματοδοτούμενες από το ΕΣΠΑ (όπως τα ΚΗΦΗ, τα Κέντρα Κοινότητας, οι δομές αστέγων κ.λπ.)

Με τα όσα ισχύουν μέχρι σήμερα για την απόδοση επιδομάτων σε όσες ειδικότητες εργαζομένων στους δήμους είχαν αυτό το δικαίωμα (π.χ. νοσηλευτές), οι εργαζόμενοι της ίδιας ειδικότητας ελάμβαναν το ίδιο ποσό επιδόματος επικίνδυνης και ανθυγιεινής εργασίας, ανεξάρτητα από το πού παρείχαν τις υπηρεσίες τους μέσα στο δήμο.

Και, ενώ ο Υπουργός Εσωτερικών διακήρυσσε ότι επίκειται τροποποίηση για καλύτερη και δικαιότερη κατανομή των επιδομάτων, η οποία όμως, σε καμία περίπτωση δεν θα έθιγε τα ισχύοντα χορηγούμενα επιδόματα, αντίθετα, η ΚΥΑ δημιουργεί τεράστιες αδικίες και μειώνει δραστικά, έως και καταργεί επιδόματα που χορηγούνταν επί σειρά ετών

Συγκεκριμένα:

1. Μειώνεται σε 70 € μηνιαίως από 150 € (μείωση 53,33%) το επίδομα του νοσηλευτικού προσωπικού (ΠΕ-ΤΕ Νοσηλευτικής) των ΚΗΦΗ (Κέντρα Ημερήσιας Φροντίδας Ηλικιωμένων). Οι νοσηλευτές/εύτριες ανήκαν στην Α΄ κατηγορία αφού εξυπηρετούν όλη την ημέρα ηλικιωμένους τέταρτης ηλικίας με σωματικά και ψυχικά προβλήματα, άρα αποδεδειγμένα ασκούν επικίνδυνο και ανθυγιεινό έργο, και τώρα με την ΚΥΑ εντάσσονται στην Ε΄ κατηγορία. Και αυτό όταν η ΚΥΑ προβλέπει μια νέα Γ΄ Κατηγορία με επίδομα 150 € για το προσωπικό των δημοτικών γηροκομείων των οποίων οι νοσηλευτές επιτελούν ακριβώς το ίδιο έργο με το νοσηλευτικό προσωπικό των ΚΗΦΗ.
2. Μειώνεται σε 70 € από 150 € το μήνα (επίσης μείωση 53,33%) το επίδομα του νοσηλευτικού προσωπικού (ΠΕ/ΤΕ Νοσηλευτικής) των δομών για αστέγους (Κέντρα Ημέρας Αστέγων και Υπνωτήρια) που επί σειρά ετών περιλαμβανόταν στην Α΄ κατηγορία επικινδυνότητας και τώρα κατατάσσεται χωρίς καμία αιτιολόγηση στην Ε΄ κατηγορία.
3. Καταργείται το επίδομα των νοσηλευτών/τριών (ΠΕ/ΤΕ Νοσηλευτικής) των Παραρτημάτων Ρομά Κέντρων Κοινότητας που, για ευνόητους λόγους, ανήκαν στην Α΄ κατηγορία, και έπαιρναν επίσης 150 €. Τώρα δεν αναφέρονται σε κανένα σημείο της ΚΥΑ, συνεπώς δεν λαμβάνουν καθόλου επίδομα.

Συγχρόνως, η ΚΥΑ παρουσιάζει σημαντικές ασάφειες και ελλείψεις:

1. Είναι ασαφής η διάταξη που αφορά τα επιδόματα σε φύλακες, νυχτοφύλακες, φύλακες εξωτερικών χώρων και προσωπικό ασφαλείας. Δεν διευκρινίζει αν εμπεριέχονται όλες αυτές τις ειδικότητες, ανεξάρτητα από το πού εργάζονται στο δήμο και αν το επίδομα θα χορηγείται και για ημερήσια και για νυχτερινή εργασία. Διότι οι φύλακες δομών όπου έρχονται σε επαφή με άτομα με προβλήματα προσωπικής υγιεινής, διαταραγμένο ψυχισμό ή/και εξαρτήσεις κ.λπ αντιμετωπίζουν κινδύνους σε όλη τη διάρκεια της ημέρας. Αντίστοιχα νομοθετήματα άλλων Υπουργείων (π.χ. Πολιτισμού) έχουν πολύ σαφέστερες και κατηγοριοποιημένες προβλέψεις για τις ειδικότητες αυτές.
2. Η ΚΥΑ θα έπρεπε να περιλαμβάνει όλες τις ειδικότητες (π.χ. ψυχολόγους, κοινωνικούς λειτουργούς κ.ά), που εργάζονται σε δομές όπου αντικειμενικά διατρέχουν κίνδυνο υγείας και σωματικής ακεραιότητας (όπως τα Κέντρα ημερήσιας φιλοξενίας αστέγων και τα υπνωτήρια). Στις δομές αυτές, ανθυγιεινή και επικίνδυνη εργασία παρέχουν όλοι οι υπάλληλοι που υποδέχονται, καταγράφουν, ασκούν συμβουλευτική κ.λπ. σε όσους προσέρχονται στη δομή, αφού δεν προηγείται κανένας ιατρικός έλεγχος.
3. Τέλος, δεν υπάρχει καμία πρόβλεψη για προσωπικό κοινωνικών δομών που διενεργεί κατ’ οίκον αυτοψίες και κοινωνικούς ελέγχους, όπως είναι το προσωπικό των Κέντρων Κοινότητας που εκτελεί εισαγγελικές εντολές, συνήθως σε νοικοκυριά με προβληματικές συνθήκες υγιεινής και διαβίωσης.

**Επειδή** η ΚΥΑ με τη νέα κατηγοριοποίηση των ειδικοτήτων εργαζομένων των δήμων οι οποίοι δικαιούνται επίδομα ανθυγιεινής και επικίνδυνης εργασίας, όχι μόνο δεν βελτίωσε την υφιστάμενη κατάσταση, αλλά έπληξε δικαιώματα κλάδων και μείωσε επιδόματα,

**Επειδή** η ΚΥΑ δημιούργησε αδικίες και ανισότητες μεταξύ εργαζομένων της ίδιας ειδικότητας που παρέχουν ίδιο αντικείμενο σε διαφορετικές δομές των δήμων,

**Επειδή** ηΚΥΑ δεν περιλαμβάνει πολλές ειδικότητες οι οποίες αποδεδειγμένα παρέχουν σε υπηρεσίες και δομές των δήμων έργο που θέτει σε κίνδυνο την υγεία και τη σωματική τους ακεραιότητα και συνεπώς δικαιούνται απολύτως το επίδομα επικίνδυνης και ανθυγιεινής εργασίας,

**Επειδή** υπάρχει ασάφεια σε διατάξεις της ΚΥΑ ως προς τις ειδικότητες και τις δομές που καλύπτουν, όσο και ως προς τη διάκριση ή μη μεταξύ των ωραρίων παροχής υπηρεσιών,

**Ερωτώνται οι κ.κ. Υπουργοί**

1. Θα ανακαλέσουν την ΚΥΑ οικ.2/7612/ΔΕΠ (ΦΕΚ 1401 Β΄/24-3-25 προκειμένου να την αντικαταστήσουν με νέα, η οποία θα διορθώνει τις αδικίες, θα σέβεται τα επί χρόνια αποδιδόμενα δικαιώματα εργαζομένων και θα εντάσσει με δίκαιο και αντικειμενικό τρόπο νέες ειδικότητες με σαφείς διατάξεις;
2. Θα δώσουν εντολή στους Δήμους να εφαρμόζουν, έως τη δημοσίευση της νέας ΚΥΑ, τις υφιστάμενες έως σήμερα διατάξεις, ώστε να μη δημιουργηθούν προβλήματα στις οικονομικές υπηρεσίες που η αποκατάστασή τους θα είναι δύσκολη και χρονοβόρα;

Οι ερωτώντες βουλευτές

Θεανώ Φωτίου

Αναγνωστοπούλου Αθανασία (Σία)

Αχτσιόγλου Ευτυχία (Έφη)

Ζεϊμπέκ Χουσεΐν

Ηλιόπουλος Αθανάσιος (Νάσος)

Πέρκα Θεοπίστη (Πέτη)

Τζανακόπουλος Δημήτριος

Τζούφη Μερόπη

Τσακαλώτος Ευκλείδης